Thor Möger Pedersen (SF), 2012-08-20:
Jeg synes, at den har været inspirerende og også har omhandlet et helt afgørende politisk tema og et helt afgørende politisk forlig eller en helt afgørende politisk aftale.
Det er klart, at debatten har cirklet om både de overordnede linjer og så sandelig også om nogle af de meget konkrete elementer i skattereformen.
Andet manglede da også bare.
Jeg synes nu, at det er vigtigt at holde sig for øje, hvad det egentlig er, formålet med skattereformen har været.
Hvorfor er det, at regeringen har ønsket at gennemføre en skattereform?
Hvad er meningen med reformen?
Jeg vil gerne fremhæve tre hovedformål.
For det andet har det været afgørende, at lønmodtagerne bliver sikret en større andel af deres løn, altså simpelt hen får mere ud af at gå på arbejde.
Som det tredje formål har regeringen ønsket at skabe et rum, således at vi har kunnet løfte de folkepensionister, der har mindst, og de førtidspensionister, der er på de laveste satser.
Hvorfor har de her formål været afgørende?
Jamen det har de, fordi arbejdsløsheden er for høj.
Derfor er der brug for at sætte gang i beskæftigelsen her og nu.
Det har også været afgørende at give et skulderklap til de personer med de laveste og mellemste indkomster i en tid, hvor der er udvist løntilbageholdenhed.
Derfor har vi med et flertal – og heldigvis kan jeg konstatere, at det stadig består efter sommerferien – fået gennemført en reform, som næsten fordobler beskæftigelsesfradraget og indfører et nyt beskæftigelsesfradrag for enlige.
Vi sørger for, at langt færre metalarbejdere og folkeskolelærere skal betale topskat.
Også den finansielle sektor bidrager i form af en højere lønsumsafgift, ligesom vi sætter ind over for social dumping.
Jeg er med på, at finansieringsbidragene skaber diskussionen.
Det viser høringssvarene også.
Men jeg synes nu, at det er vigtigt at holde fast i, at en ansvarlig skattereform også er en fuldt finansieret skattereform.
Der er sket et skift fra den tidligere regerings skattepolitik, fra nu af er der fokus på lav- og mellemindkomster i skattepolitikken, der er fokus på, at alle skal bidrage til finansieringen, også de velstillede og bankerne, og der er fokus på, at vi er nødt til at tage politisk ansvar for at skabe job her og nu til de arbejdsløse.
Samtidig er der skabt rum til, at dem, der har mindst, får lidt mere.
Så synes jeg også, at debatten i dag har vist, at det er nødvendigt at huske på, at skattereformen ikke er hele regeringens økonomiske politik, men en vigtig brik i regeringens samlede og ansvarlige økonomiske politik.
Jeg vil gerne sige tak til aftaleparterne.
Jeg synes, at vi har fået en god og solid aftale.
En god aftale er også kendetegnet ved, at man giver og tager.
Det har der også været ytringer om her fra talerstolen, både fra den ene og fra den anden side i Folketinget.
Men jeg tror sådan set, at befolkningen er tilfreds med, at man bredt i Folketinget har kunnet formå at arbejde sammen om en skatteaftale i en tid, hvor dansk økonomi har det svært.
Så jeg synes faktisk også, at der er grund til i dag at glæde sig over, at selv om der har været valgkampstemning i det politiske miljø i ganske lang tid, er det faktisk lykkedes os her at kunne få bragt det samarbejdende folkestyre til live og lave en bred aftale.
Det er jeg naturligvis tilfreds med.
Jeg vil gerne igen sige tak for debatten.
Jeg ser frem til en konstruktiv udvalgsbehandling og glæder mig sådan set til at få lovforslagene vedtaget.